Ocelot
Ocelot (lat. Leopardus pardalis), poznat i kao obojeni leopard, McKenneyeva divlja mačka te Manigordo (u Kostariki), divlja je mačka sa staništem u Južnoj i Srednjoj Americi te Meksiku, iako je primjećena i u SAD-u, Trinidadu i Tobagu te Karibima. Naraste do jednoga metra uz prosječnu težinu od 10 do 15 kilograma što ga čini najvećim pripadnikom u rodu Leopardus. Istrebljivani su zbog svoga krzna što ih je dovelo na popis ugroženih vrsta u osamdesetim godinama dvadesetoga stoljeća, no od 2006. godine njihov status je, prema IUCN-u, vrlo siguran.

Sistematika i ime

Ime ocelot dolazi od riječi ōcēlōtl (oːˈseːloːtɬ) koja se ponajprije odnosi na jaguara.

Podvrste

Navedene su podvrste ocelota i njihova staništa:

Leopardus pardalis pardalis, amazonska prašuma
Leopardus pardalis aequatorialis, sjeverne Ande te Srednja Amerika
Leopardus pardalis albescens, Meksiko, jugozapadni Texas
Leopardus pardalis melanurus, Venezuela, Gvajana, Trinidad i Tobago, Barbados, Grenada
Leopardus pardalis mitis, Argentina, Paragvaj
Leopardus pardalis nelsoni, Meksiko
Leopardus pardalis pseudopardalis, Kolumbija
Leopardus pardalis puseaus, Ekvador
Leopardus pardalis sonoriensis, Meksiko
Leopardus pardalis steinbachi, Bolivija

Ponašanje

Ocelot je aktivniji noću. U borbama za teritorij borit će se i do smrti s drugim pripadnicima svoje vrste. Većinu godine živi usamljeno, a izuzetak je doba parenja. Dan provodi po drveću ili uzvisini povremeno dijeleći svoje stanište s drugim ocelotom istoga spola. Vrijeme potrebno da ženka okoti mladunčad procjenjuje se na 70 dana, pri čemu na svijet dolaze 2-4 ocelota. 

Iako se vrlo dobro snalazi na drveću, primarno je životinja koja provodi vrijeme na tlu. Lovi životinje koje su manje od njega prateći njihov miris, iako ima vrlo razvijen vid.

Ostalo

Oceloti se ponekad drže u kućanstvima kao ljubimci. Poznati slikar dvadesetoga stoljeća Salvador Dalí često je putovao sa svojim ocelotom, a vodio ga je i na luksuzne brodove tijekom dalekih putovanja. Pripadnici naroda Moche u Peruu klanjali su se životinjama te često prikazivali ocelote u svojoj umjetnosti.

Izvori

Drugi projekti 

Male mačke
Fauna Surinama